CELEX: 32014R0690
Language: fi
Date: 2014-06-23 00:00:00
Title: Neuvoston asetus (EU) N:o 690/2014, annettu 23 päivänä kesäkuuta 2014 , Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta

24.6.2014   
            
            
               FI
            
            
               Euroopan unionin virallinen lehti
            
            
               L 183/3
            
         NEUVOSTON ASETUS (EU) N:o 690/2014,
   annettu 23 päivänä kesäkuuta 2014,
   Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
   ottaa huomioon Libyan tilanteen johdosta määrättävistä rajoittavista toimenpiteistä 28 päivänä helmikuuta 2011 annetun neuvoston päätöksen 2011/137/YUTP (1),
   ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
   sekä katsoo seuraavaa:
   
               (1)
            
            
               Asetuksella (EU) N:o 204/2011 (2) pannaan täytäntöön päätöksessä 2011/137/YUTP säädetyt toimenpiteet.
            
         
               (2)
            
            
               Yhdistyneiden kansakuntien turvallisuusneuvosto hyväksyi 19 päivänä maaliskuuta 2014 päätöslauselman 2146 (2014), jäljempänä ’turvallisuusneuvoston päätöslauselma 2146 (2014)’, jolla kielletään pakotekomitean nimeämiltä Libyan lipun alla purjehtivilta aluksilta, jäljempänä ’nimetyt alukset’, Libyasta laittomasti viedyn raakaöljyn lastaaminen, kuljetus ja purkaminen ilman Libyan hallituksen yhteyspisteen ohjetta.
            
         
               (3)
            
            
               Turvallisuusneuvoston päätöslauselmassa 2146 (2014) edellytetään myös, että toteutetaan toimenpiteitä, joilla estetään nimettyjen alusten pääsy satamiin ja kielletään polttoainetäydennys, tavaratoimitukset ja muut palvelut nimetyille aluksille, jos pakotekomitean suorittamassa nimeämisessä niin on määrätty.
            
         
               (4)
            
            
               Turvallisuusneuvoston päätöslauselmassa 2146 (2014) kielletään lisäksi nimetyissä aluksissa olevaan Libyasta laittomasti vietyyn raakaöljyyn liittyvät liiketoimet, jos pakotekomitean suorittamassa nimeämisessä niin on määrätty. Koska turvallisuusneuvoston päätöslauselmassa 2146 (2014) sallitaan nimettyjen alusten pääsy satamiin tietyissä tapauksissa, satamamaksuja voidaan kuitenkin ottaa vastaan mainituissa tapauksissa, myös sellaisissa aluksissa olevan raakaöljyn osalta.
            
         
               (5)
            
            
               Tarkoituksenmukaisuussyistä komissio olisi valtuutettava muuttamaan luetteloa nimetyistä aluksista, joihin näitä toimenpiteitä sovelletaan päätöksen 2011/137/YUTP liitteen V muutosten nojalla ja pakotekomitean turvallisuusneuvoston päätöslauselman 2146 (2014) 11 ja 12 kohdan nojalla suorittamien määrittämisten perusteella.
            
         
               (6)
            
            
               Päätöstä 2011/137/YUTP muutettiin 23 päivänä kesäkuuta 2014 annetulla neuvoston päätöksellä 2014/380/YUTP (3) näiden toimenpiteiden panemiseksi täytäntöön.
            
         
               (7)
            
            
               Asetus (EU) N:o 204/2011 olisi sen vuoksi muutettava,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EU) N:o 204/2011 seuraavasti:
   
               1)
            
            
               Lisätään 1 artiklaan kohdat seuraavasti:
               
                           ”h)
                        
                        
                           ’nimetyillä aluksilla’ Yhdistyneiden kansakuntien turvallisuusneuvoston päätöslauselman 2146 (2014) 11 kohdassa tarkoitettuja pakotekomitean nimeämiä aluksia, jotka luetellaan tämän asetuksen liitteessä V;
                        
                     
                           i)
                        
                        
                           ’Libyan hallituksen yhteyspisteellä’ Libyan hallituksen nimittämää yhteyspistettä, joka on ilmoitettu pakotekomitealle Yhdistyneiden kansakuntien turvallisuusneuvoston päätöslauselman 2146 (2014) 3 kohdan mukaisesti.”
                        
                     
         
               2)
            
            
               Lisätään artikla seuraavasti:
               ”10 b artikla
               1.   Kielletään nimetyiltä jäsenvaltion lipun alla purjehtivilta aluksilta Libyasta peräisin olevan raakaöljyn lastaaminen, kuljetus ja purkaminen, ellei kyseisen jäsenvaltion toimivaltainen viranomainen ole antanut tähän lupaa Libyan hallituksen yhteyspistettä kuultuaan.
               2.   Kielletään antamasta tai myöntämästä nimetyille aluksille pääsyä unionin alueella oleviin satamiin, jos pakotekomitean suorittamassa nimeämisessä niin on määrätty.
               3.   Edellä 2 kohdassa säädettyä toimenpidettä ei sovelleta, jos unionin alueella olevaan satamaan pääsy on välttämätöntä tarkastuksen vuoksi, hätätapauksessa tai kun alus on palaamassa Libyaan.
               4.   Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva alusten polttoainetäydennyspalvelujen, tavaratoimitusten tai muiden huoltopalvelujen tarjoaminen nimetyille aluksille, jos pakotekomitean suorittamassa nimeämisessä niin on määrätty.
               5.   Liitteessä IV määritetyt jäsenvaltioiden toimivaltaiset viranomaiset voivat myöntää poikkeuksia 4 kohdassa säädettyyn toimenpiteeseen, jos se on välttämätöntä humanitaarisista tai turvallisuussyistä tai jos alus on palaamassa Libyaan. Tällaisista luvista on ilmoitettava pakotekomitealle ja komissiolle kirjallisesti.
               6.   Kielletään nimetyissä aluksissa olevaan raakaöljyyn liittyvät liiketoimet, mukaan lukien raakaöljyn myynti tai raakaöljyn käyttäminen luottona, sekä raakaöljyn kuljetukseen liittyvän vakuutuksen ottaminen, jos pakotekomitean suorittamassa nimeämisessä niin on määrätty. Tätä kieltoa ei sovelleta satamamaksujen vastaanottamiseen 3 kohdassa tarkoitetuissa tapauksissa.”
            
         
               3)
            
            
               Korvataan 15 artikla seuraavasti:
               ”15 artikla
               Komissio valtuutetaan
               
                           a)
                        
                        
                           muuttamaan liitettä IV jäsenvaltioiden toimittamien tietojen perusteella;
                        
                     
                           b)
                        
                        
                           muuttamaan liitettä V päätöksen 2011/137/YUTP liitteen V muutosten nojalla ja pakotekomitean turvallisuusneuvoston päätöslauselman 2146 (2014) 11 ja 12 kohdan nojalla suorittamien määrittämisten perusteella.”
                        
                     
         
               4)
            
            
               Lisätään liite V tämän asetuksen liitteen mukaisesti.
            
         2 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Luxemburgissa 23 päivänä kesäkuuta 2014.
      
         
            Neuvoston puolesta
         
         
            Puheenjohtaja
         
         C. ASHTON
      
   
   
      (1)  EUVL L 58, 3.3.2011, s. 53.
   
      (2)  Neuvoston asetus (EU) N:o 204/2011, annettu 2 päivänä maaliskuuta 2011, Libyan tilanteen johdosta määrättävistä rajoittavista toimenpiteistä (EUVL L 58, 3.3.2011, s. 1).
   
      (3)  Neuvoston päätös 2014/380/YUTP, annettu 23 päivänä kesäkuuta 2014, Libyan tilanteen johdosta määrättävistä rajoittavista toimenpiteistä annetun päätöksen 2011/137/YUTP muuttamisesta (katso tämän virallisen lehden sivu 52).
   
      LIITE
      
         
            ”LIITE V
            LUETTELO 1 ARTIKLAN h ALAKOHDASSA JA 10 b ARTIKLASSA TARKOITETUISTA ALUKSISTA SEKÄ PAKOTEKOMITEAN MÄÄRÄÄMÄT SOVELLETTAVAT TOIMENPITEET”